EFF voor groot besluite in die Ramaphosa-eraJulius Malema, leier van die EFF, en Godrich Gardee, sekretaris-generaal, spreek verslaggewers in Johannesburg toe. Foto: Gertrude Makhafola/ANA Die EFF staan voor groot besluite in die veranderde politiek sedert pres. Cyril Ramaphosa sy voorganger, oudpres. Jacob Zuma, vervang het. Die land se derde grootste party staan voor die uitdaging van derde grootste partye vanoor die wêreld: Hoe beitel jy vir jou ŉ plekkie oop tussen twee veel groter opponente sonder om jou geloofwaardigheid en reg op selfstandige bestaan in te boet? Tydens die Zuma-bewind het die EFF dit, soos ander opposisiepartye, maklik gehad. Die bewerings van kriminaliteit om Zuma se kop, waarvoor hy nou in die beskuldigdebank van die KwaZulu-Natalse hooggeregshof in Durban staan, het die ANC ŉ maklike opponent gemaak. Deur bloot te staan vir skoon, verantwoordbare regering en “die terugbetaal van die geld” uit ŉ sosialistiese swart bewussynsperspektief, kon die EFF ŉ nis oopkrap en selfs met die DA, IVP en ander opposisiegroepe saamwerk om die ANC uit die magsgestoeltes te knikker. Sedert Zuma die trekpas gekry het, is die opposisie se taak veel moeiliker. Boonop speel die ANC kat en muis met die EFF se aandrang op onteiening van grond sonder vergoeding – soms is hulle warm daaroor, ander kere weer koud. Voorts het die EFF die afgelope drie weke twee keer ŉ vernederende bloedneus op die lyf geloop in hul pogings om Athol Trollip van die DA as burgemeester van die Nelson Mandelabaai-metropool in Port Elizabeth te ontsetel. Die EFF-leier, Julius Malema, het twee weke gelede met groot geskal in die Port Elizabethse township New Brighton aangekondig dat Trollip se einde op hande is. Die DA se ooreenkomste met vier klein opposisiepartye – die ACDP, Cope, die Patriotic Alliance en die African Independent Congress – het veroorsaak dat Malema se berg ŉ muis gebaar het oor hierdie kwessie. In die woorde van die Kaap Verdiese rewolusionêre held Amilchar Cabral: “Vertel geen leuens nie – maak nie aanspraak op enige maklike oorwinnings nie.” Asof dit nie verleentheid genoeg was nie, het ŉ verdere mosie van wantroue in die DA-leierskap van dieselfde metro vandeesweek skipbreuk gely en het sowel die ANC as die EFF – toe hulle agterkom hulle kan nie wen nie – dieselfde tipe ontwrigtende gedrag geopenbaar wat volgens marknavorsing daartoe lei dat vele Suid-Afrikaners die EFF nie as ŉ waardige politieke opsie sien nie. En nou sit die Kaap se DA-burgemeester, Patricia de Lille, vanmiddag in haar goudgeel rok op die verhoog van ŉ bloedrooi EFF-saamtrek in Brandfort, sowat 50 kilometer noord van Bloemfontein, en huldig die ontslape vuurvreter-politikus Winnie Madikizela-Mandela. Hierop reageer die DA se nasionale woordvoerder, Refiloe Ntsekhe, met die stelling dat die DA en die EFF steeds in verskeie munisipaliteite saamwerk. Daarby sê die EFF se nasionale woordvoerder, Mbuyiseni Ndlozi, vanmiddag by navraag aan Maroela Media: “Patricia het nog op geen platform gepraat oor ŉ persoon (Madikizela-Mandela) wat haar hegte vriendin was nie. Watter beter plek vir haar om oor Mama Winnie te praat as hier in Brandfort tussen die opposisiepartye, oor die korrupsie wat (dus onder die bewind van die ANC se Ace Magashule) in haar tuisprovinsie onder huisarres plaasgevind het.” Dit is welbekend dat die EFF onseker is oor watter groepering – die ANC of die opposisie – om in 2019 te ondersteun in die geval dat niemand ŉ volstrekte meerderheid behaal nie. Daar is ook ŉ groot groep in die EFF wat nie hul gewig by enige ander party wil voeg nie. Suid-Afrikaanse kiesers sal met belangstelling volg hoe die EFF die penarie van derde grootste partye hanteer in die aanloop tot die 2019-verkiesing.